Ilmoitus Puolasta, Thaimaasta, Tšekistä, Turkista ja Ukrainasta peräisin olevien raudasta tai seostamattomasta teräksestä valmistettujen hitsattujen putkien tuontia koskevan polkumyyntimenettelyn aloittamisesta



Virallinen lehti nro C 183 , 29/06/2001 s. 0003 - 0006



Ilmoitus Puolasta, Thaimaasta, Tsekistä, Turkista ja Ukrainasta peräisin olevien raudasta tai seostamattomasta teräksestä valmistettujen hitsattujen putkien tuontia koskevan polkumyyntimenettelyn aloittamisesta (2001/C 183/03) Komissio on vastaanottanut neuvoston asetuksen (EY) N:o 384/96(1), sellaisena kuin se on viimeksi muutettuna neuvoston asetuksella (EY) N:o 2238/2000(2), jäljempänä "perusasetus", 5 artiklan mukaisen valituksen, jossa väitetään, että Puolasta, Thaimaasta, Tsekistä, Turkista ja Ukrainasta, jäljempänä "tarkastelun kohteena olevat maat", peräisin olevien tiettyjen raudasta tai seostamattomasta teräksestä valmistettujen hitsattujen putkien tuonti tapahtuu polkumyynnillä ja aiheuttaa tästä syystä huomattavaa vahinkoa yhteisön tuotannonalalle. 1. Valitus Valituksen teki 17. toukokuuta 2001 hitsattujen teräsputkien valmistajien etuja valvova Defence Committee of the Welded Steel Tube Industry of the European Union, jäljempänä "valituksen tekijä", sellaisten tuottajien puolesta, joiden tuotanto muodostaa pääosan eli tässä tapauksessa yli 80 prosenttia tiettyjen raudasta tai seostamattomasta teräksestä valmistettujen hitsattujen putkien koko tuotannosta yhteisössä. 2. Tuote Tuote, jota väitetään tuotavan polkumyynnillä, jäljempänä "tarkasteltavana oleva tuote", on Puolasta, Thaimaasta, Turkista, Tsekistä ja Ukrainasta peräisin olevat poikkileikkaukseltaan ympyrän muotoiset raudasta tai seostamattomasta teräksestä valmistetut kierteitetyt tai kierteitettävät hitsatut putket (kaasuputket) ja muut putket, joiden ulkoläpimitta on enintään 168,3 mm ja jotka luokitellaan tällä hetkellä CN-koodeihin 7306 30 51 , 7306 30 59 , ex 7306 30 71 ja ex 7306 30 78. Nämä CN-koodit annetaan ainoastaan ohjeellisina. 3. Polkumyyntiä koskeva väite Puolan, Thaimaan, Turkin ja Tsekin harjoittamaa polkumyyntiä koskeva väite perustuu tarkasteltavana olevalle tuotteelle kotimarkkinoiden hintojen perusteella määritetyn normaaliarvon ja tuotteen yhteisöön suuntautuvan viennin hintojen vertailuun. Valituksen tekijä on perusasetuksen 2 artiklan 7 kohdan säännösten mukaisesti määrittänyt Ukrainan normaaliarvon sopivassa markkinatalousmaassa vallitsevien hintojen perusteella. Kyseinen maa mainitaan tämän ilmoituksen 5.1 kohdan d alakohdassa. Polkumyyntiä koskeva väite perustuu tarkasteltavana olevan tuotteen edellä kuvatulla tavalla määritetyn normaaliarvon ja tuotteen yhteisöön suuntautuvan viennin myyntihintojen vertailuun. Tällä perusteella lasketut polkumyyntimarginaalit ovat huomattavat kaikkien tarkastelun kohteena olevien viejämaiden osalta. 4. Vahinkoa koskeva väite Valituksen tekijä on esittänyt näytön siitä, että tarkasteltavana olevan tuotteen tuonti Puolasta, Thaimaasta, Tsekistä, Turkista ja Ukrainasta on kasvanut huomattavasti sekä absoluuttisesti että markkinaosuudella mitattuna. Väitetään, että tuodun tarkasteltavana olevan tuotteen määrillä ja hinnoilla on muiden seurausten lisäksi ollut kielteinen vaikutus yhteisön tuotannonalan markkinaosuuteen sekä sen myymiin määriin ja veloittamiin hintoihin, mikä puolestaan on vaikuttanut erittäin kielteisesti yhteisön tuotannonalan kokonaistulokseen ja taloudelliseen tilanteeseen. 5. Menettely Kuultuaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 5 artiklan mukaisesti. 5.1 Menettely polkumyynnin ja vahingon määrittämiseksi Tutkimuksessa määritetään, tuodaanko tarkasteltavana olevaa tuotetta Puolasta, Thaimaasta Tsekistä, Turkista ja Ukrainasta polkumyynnillä ja onko kyseinen polkumyynti aiheuttanut vahinkoa. a) Otanta Koska tässä menettelyssä on ilmeisesti osallisena suuri määrä osapuolia, komissio voi päättää soveltaa otantamenetelmää perusasetuksen 17 artiklan mukaisesti. i) Puolalaisia, thaimaalaisia, tsekkiläisiä, turkkilaisia ja ukrainalaisia viejiä/tuottajia koskeva otanta Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia viejiä/tuottajia tai niiden edustajia ilmoittautumaan ottamalla yhteyttä komissioon ja toimittamalla yrityksestään tai yrityksistään seuraavat tiedot tämän ilmoituksen 6 kohdan b alakohdan i alakohdassa asetetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumero sekä yhteyshenkilön nimi, - yhteisöön vietäviksi myytyjen tarkasteltavana olevien tuotteiden paikallisena valuuttana ilmaistu liikevaihto ja viety määrä tonneina 1. heinäkuuta 2000 ja 30. kesäkuuta 2001 väliseltä ajalta, - tieto siitä, aikooko yritys pyytää yksilöllisen polkumyyntimarginaalin määrittämistä (ainoastaan tuottajat voivat pyytää yksilöllisiä polkumyyntimarginaaleja), ja jos aikoo, lisäksi tarkasteltavana olevan tuotteen kotimarkkinamyynnin paikallisena valuuttana ilmaistu liikevaihto ja määrät tonneina 1. heinäkuuta 2000 ja 30. kesäkuuta 2001 väliseltä ajalta, - tarkka kuvaus yrityksen toiminnasta tarkasteltavana olevan tuotteen tuotannon osalta, - kaikkien tarkasteltavana olevan tuotteen tuotantoon ja/tai myyntiin (vienti- ja/tai kotimarkkinoille) osallistuvien etuyhteydessä olevien yritysten(3) nimet ja tarkka kuvaus niiden toiminnasta, - muut asiaa koskevat tiedot, joista voi olla hyötyä komissiolle otoksen valinnassa, - tieto siitä, suostuuko yritys tai suostuvatko yritykset osallistumaan viejiä/tuottajia koskevaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen viejiä/tuottajia koskevan otoksen valinnan kannalta tarpeellisena pitämänsä tiedot komissio ottaa lisäksi yhteyttä viejämaan viranomaisiin ja tiedossa oleviin viejien/tuottajien järjestöihin. ii) Tuojia koskeva otanta Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia tuojia tai niiden edustajia ilmoittautumaan ottamalla yhteyttä komissioon ja toimittamalla yrityksestään tai yrityksistään seuraavat tiedot tämän ilmoituksen 6 kohdan b alakohdan i alakohdassa asetetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumero sekä yhteyshenkilön nimi, - yrityksen kokonaisliikevaihto euroina 1. heinäkuuta 2000 ja 30. kesäkuuta 2001 väliseltä ajalta, - työntekijöiden kokonaismäärä, - tarkka kuvaus yrityksen toiminnasta tarkasteltavana olevan tuotteen tuotannon osalta, - Puolasta, Thaimaasta Tsekistä, Turkista ja Ukrainasta peräisin olevan tarkasteltavana olevan tuotteen tuonnin ja yhteisön markkinoilla tapahtuneen jälleenmyynnin määrä kilogrammoina ja arvo euroina 1. heinäkuuta 2000 ja 30. kesäkuuta 2001 väliseltä ajalta, - kaikkien tarkasteltavana olevan tuotteen tuotantoon ja/tai myyntiin osallistuvien etuyhteydessä olevien yritysten(4) nimet ja tarkka kuvaus niiden toiminnasta, - muut asiaa koskevat tiedot, joista voi olla hyötyä komissiolle otoksen valinnassa, - tieto siitä, suostuuko yritys tai suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen tuojia koskevan otoksen valinnan kannalta tarpeellisena pitämänsä tiedot komissio ottaa lisäksi yhteyttä viejämaan viranomaisiin ja tiedossa oleviin tuojien järjestöihin. iii) Otoksen lopullinen valinta Asianomaisten osapuolten on toimitettava otosten valinnan kannalta merkitykselliset tiedot tämän ilmoituksen 6 kohdan b alakohdan i alakohdassa asetetussa määräajassa. Komissio aikoo valita otokset lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen. Otoksiin valittujen yritysten on täytettävä kyselylomake tämän ilmoituksen 6 kohdan b alakohdan ii alakohdassa asetetussa määräajassa ja toimittava yhteistyössä tutkimuksessa. Jos yhteistyö ei ole riittävää, komissio tekee päätelmänsä käytettävissä olevien tietojen perusteella perusasetuksen 17 artiklan 4 kohdan ja 18 artiklan mukaisesti. b) Kyselylomakkeet Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet yhteisön tuotannonalalle sekä yhteisön tuottajia edustaville järjestöille, otokseen valituille viejille/tuottajille, viejien/tuottajien järjestöille, otokseen valituille tuojille, valituksessa mainituille tuojien järjestöille ja tarkasteltavina olevien viejämaiden viranomaisille. Kaikkien muiden asianomaisten osapuolten on otettava viipymättä faksitse yhteyttä komissioon, mutta kuitenkin viimeistään ennen tämän ilmoituksen 6 kohdan a alakohdan i alakohdassa asetetun määräajan päättymistä saadakseen selville, onko ne mainittu valituksessa ja pyytääkseen tarvittaessa kyselylomakkeen. On syytä huomata, että tämän ilmoituksen 6 kohdan a alakohdan ii alakohdassa asetettua määräaikaa sovelletaan kaikkiin kyseisiin osapuoliin. Sellaisten viejien/tuottajien, jotka pyytävät yksilöllisen marginaalin määrittämistä perusasetuksen 17 artiklan 3 kohdan ja 9 artiklan 6 kohdan soveltamiseksi, on toimitettava asianmukaisesti täytetty kyselylomake tämän ilmoituksen 6 kohdan a alakohdan ii alakohdassa asetetussa määräajassa. Niiden on tämän vuoksi pyydettävä kyselylomaketta tämän ilmoituksen 6 kohdan a alakohdan i alakohdassa asetetussa määräajassa. Näiden osapuolten on kuitenkin otettava huomioon, että jos viejiin/tuottajiin sovelletaan otantaa, komissio voi kuitenkin päättää olla määrittämättä yksilöllistä marginaalia, jos viejiä/tuottajia on niin paljon, että yksilölliset tarkastelut hankaloittaisivat tehtävää kohtuuttomasti ja estäisivät tutkimuksen loppuun saattamisen hyvissä ajoin. c) Tietojen kerääminen ja osapuolten kuuleminen Kaikkia asianomaisia osapuolia pyydetään esittämään näkökantansa, toimittamaan kyselyä täydentäviä tietoja ja esittämään asiaa tukeva näyttö. Tietojen ja asiaa tukevan näytön on oltava komissiolla tämän ilmoituksen 6 kohdan a alakohdan ii alakohdassa asetetussa määräajassa. Komissio voi lisäksi kuulla asianomaisia osapuolia, mikäli ne pyytävät sitä ja osoittavat, että niiden kuulemiseksi on olemassa erityisiä syitä. Tämä pyyntö on esitettävä 6 kohdan a alakohdan iii alakohdassa asetetussa määräajassa. d) Markkinatalousmaan valinta Jotta normaaliarvo voitaisiin määrittää Ukrainalle perusasetuksen 2 artiklan 7 kohdan a alakohdan mukaisesti, tarkoitukseen soveltuvaksi markkinatalousmaaksi aiotaan valita Turkki. Asianomaisia osapuolia pyydetään esittämään huomautuksensa valinnan soveltuvuudesta tämän ilmoituksen 6 kohdan c alakohdassa vahvistetussa erityisessä määräajassa. e) Markkinatalousasema Normaaliarvo vahvistetaan perusasetuksen 2 artiklan 7 kohdan b alakohdan mukaisesti niille ukrainalaisille viejille/tuottajille, jotka väittävät toimivansa markkinatalousolosuhteissa, eli täyttävänsä perusasetuksen 2 artiklan 7 kohdan c alakohdassa vahvistetut arviointiperusteet, ja esittävät siitä riittävän näytön. Niiden viejien/tuottajien, jotka aikovat esittää tätä koskevan asianmukaisesti perustellun pyynnön, on tehtävä se tämän ilmoituksen 6 kohdan d alakohdassa asetetussa erityisessä määräajassa. Komissio lähettää lomakkeet tällaisten pyyntöjen esittämistä varten kaikille niille ukrainalaisille viejille/tuottajille, jotka pyytävät yksilöllistä marginaalia, ja Ukrainan viranomaisille. 5.2 Yhteisön edun arviointimenettely Jos polkumyyntiä ja sen aiheuttamaa vahinkoa koskevat väitteet ovat perusteltuja, tehdään perusasetuksen 21 artiklan mukaisesti päätös siitä, olisiko polkumyyntitoimenpiteiden käyttöönotto yhteisön edun mukaista. Tätä varten yhteisön tuotannonala, tuojat ja niitä edustavat järjestöt, edustavat käyttäjät ja kuluttajia edustavat järjestöt, jotka esittävät näytön siitä, että niiden toiminta on objektiivisessa yhteydessä tarkasteltavana olevaan tuotteeseen, voivat ilmoittautua ja toimittaa komissiolle tiedot tämän ilmoituksen 6 kohdan a alakohdan ii alakohdassa asetetussa määräajassa. Osapuolet, jotka ovat toimineet edellisen virkkeen ohjeiden mukaisesti, voivat pyytää saada tulla kuulluiksi esittäen erityiset syyt sille, miksi niitä olisi kuultava tämän ilmoituksen 6 kohdan a alakohdan iii alakohdassa asetetussa määräajassa. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos niiden tueksi toimitetaan tosiasioihin perustuvaa näyttöä tietoja luovutettaessa. 6. Määräajat a) Yleiset määräajat i) Kyselylomakkeen ja muiden lomakkeiden pyytäminen Kaikkien asianomaisten osapuolten on pyydettävä kyselylomake mahdollisimman pian ja viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. ii) Osapuolten ilmoittautuminen ja kyselyvastausten palauttaminen ja muiden tietojen toimittaminen Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava vastaukset kyselyyn tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. Otokseen valittujen yritysten on toimitettava kyselyvastaukset tämän ilmoituksen 6 kohdan b alakohdan ii alakohdassa asetetussa määräajassa. iii) Kuuleminen Asianomaiset osapuolet voivat myös pyytää saada tulla komission kuulemiksi samassa 40 päivän määräajassa. b) Otantaa koskeva erityinen määräaika i) Kaikki otoksen valintaan liittyvät tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska komissio aikoo kuulla otoksen lopullisesta valinnasta niitä asianomaisia osapuolia, jotka ovat ilmoittaneet haluavansa kuulua otokseen, 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. ii) Otokseen valittujen osapuolten on toimitettava kyselyvastaukset komissiolle 37 päivän kuluessa siitä, kun niille on ilmoitettu niiden valinnasta otokseen. c) Erityinen määräaika markkinatalousmaan valitsemiseksi Tutkimuksen osapuolet saattavat haluta esittää huomautuksia siitä, onko Turkki, jota tämän ilmoituksen 5.1 kohdan d alakohdassa esitetään markkinatalousmaaksi normaaliarvon määrittämiseksi Ukrainalle, sopiva valinta tähän tarkoitukseen. Kyseiset huomautukset on toimitettava komissiolle 10 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. d) Erityinen määräaika markkinatalousasemaa koskevan pyynnön esittämiselle Tämän ilmoituksen 5.1 kohdan e alakohdassa tarkoitetut asianmukaisesti perustellut markkinatalousasemaa koskevat pyynnöt on toimitettava komissiolle 21 päivän kuluessa mahdollisen otoksen valinnasta tai muussa komission päättämässä määräajassa. 7. Kirjalliset huomautukset, kyselyvastaukset ja kirjeenvaihto Kaikki asianomaisten osapuolien näkökannat ja pyynnöt on tehtävä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Komission osoite: European Commission Directorate General for Trade Directorates B and C TERV - 0/13 Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi COMEU B 21877. 8. Yhteistyöstä kieltäytyminen Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti. Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. 9. Tutkimuksen aikataulu Perusasetuksen 6 artiklan 9 kohdan mukaisesti tutkimus saatetaan päätökseen 15 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. Perusasetuksen 7 artiklan 1 kohdan mukaisesti väliaikaiset toimenpiteet voidaan ottaa käyttöön 9 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. (1) EYVL L 56, 6.3.1996, s. 1. (2) EYVL L 257, 11.10.2000, s. 2. (3) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 143 artiklan 1 kohdassa (EYVL L 253, 11.10.1993, s. 1). (4) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 143 artiklan 1 kohdassa (EYVL L 253, 11.10.1993, s. 1).